google/wiki40b huggingface dataset:
סמוש פארקר

ויליאם הנרי "סמוש" פארקר (באנגלית: William Henry "Smush" Parker, נולד ב-1 ביוני 1981 בניו יורק) הוא כדורסלן אמריקאי המשחק בעמדת הרכז.
פארקר החל את קריירת המכללות שלו במכללת דרום אוהיו בה שיחק בעונת 1999/2000, לאחר עונה זו ביקש העברה ועבר ללמוד באוניברסיטת פורדהאם בה שיחק בין השנים 2000 עד 2002, כאשר סיים את לימודיו יצא לשחק כדורסל בליגות המקצועניות ונרשם לדראפט ה-NBA לשנת 2002, אך לא נבחר בסופו של דבר על ידי אף קבוצה.
בעונת 2002/03 חתם פארקר עם קבוצת ה-NBA קליבלנד קאבלירס שבה שיחק 66 משחקים שבה סיים עם ממוצעים של שחקן בינוני, עם 6.2 נקודות למשחק 1.8 ריבאונדים ו-2.5 אסיסטים למשחק.
בעונה שלאחר מכן, עונת 2003/04, עבר לשחק ביוון בקבוצת אריס סלוניקי, ולאחר שישה חודשים סיכם פארקר עם קבוצת דטרויט פיסטונס. בקבוצה זו שיחק 11 משחקים והציג יכולות מאכזבות עם ממוצעים של 3 נקודות, 0.8 ריבאונדים ו-1.0 אסיסטים למשחק.
בעונת 2004/05 חתם בקבוצת פיניקס סאנס, ובה שיחק 5 משחקים. גם בקבוצה זו הציג יכולת מאכזבת של 3 נקודות למשחק 0.6 ריבאונדים ו-0.8 אסיסטים למשחק.
לאחר מכן עבר לשחק בקבוצת פלורידה פליים מליגת הפיתוח של ה-NBA.
בעונת 2005/06 חזר לשחק ב-NBA וחתם בלוס אנג'לס לייקרס שהונהגה על ידי קובי בראיינט, שבה הציג יכולת משחק טובה ואף פתח בחמישייה בכל 82 המשחקים של העונה הסדירה. בעונה זו הציג פארקר ממוצעים של 11.5 נקודות, 3.3 ריבאונדים ו-3.7 אסיסטים למשחק אך בשלב הראשון של הפלייאוף הפסידו הלייקרס לפיניקס.
את עונת 2007/08 החל פארקר במיאמי היט אך במרץ עבר לשחק עבור לוס אנג'לס קליפרס. בסיום העונה חתם פארקר בדנוור נאגטס אך ב-23 באוקטובר 2008 שוחרר מהקבוצה כאשר נקבע סגל השחקנים לעונה המתקרבת. לאחר מכן עבר לשחק בקבוצת "ריו גראנדה ואלי וייפרס" מליגת הפיתוח של ה-NBA, בה שיחק את עונת 2008/2009.
ב-9 בינואר 2009 חתם בגואנגדונג סאות'רן טייגרס מליגת הכדורסל הסינית, בה שיחק במהלך עונת 2009/2010. הליגה מצידה שיווקה את פארקר כאחד השחקנים הזרים המפורסמים יותר שלה בשל העובדה ששיחק לצד קובי ברייאנט.
ב-5 בספטמבר 2010 חתם על חוזה לעונה אחת בספרטק סנט פטרסבורג מליגת העל הרוסית בכדורסל. בינואר 2011 חזר ליוון וחתם בהיראקליס סלוניקי.
בינואר 2012 חתם פארקר בקבוצת "פטרוכימי באנדר אימאם" מהליגה הראשונה באיראן. בהמשך העונה עבר לשחק בקבוצות "גוארוס דה-לארה" מוונצואלה וב"אינדיוס דה סן פרנסיסקו" מהרפובליקה הדומיניקנית.
לקראת פתיחת עונת 2012/2013 ביקר בזלזול קובי ברייאנט את פארקר:"כמעט זכיתי בתואר ה-MVP כששיחקו לידי שחקנים כמו קוואמי בראון וסמוש פארקר. פארקר היה השחקן הכי גרוע. הוא לא אחד שהיה אמור להיות ב-NBA, אבל לא היה לנו מספיק כסף לפוינט גארד".
פארקר בתגובה לא נשאר חייב וסיפר על הקושי החברתי שקיים לכאורה בין ברייאנט לשאר שחקני הקבוצה בשל מעמדו ככוכב הלייקרס: "כדורסל זהו ספורט קבוצתי, לא ענף אינדיבידואלי. כשאתה הכוכב של הקבוצה, אתה חייב לגרום לחבריך בסגל להרגיש בנוח. לעזור לכך שהם ירגישו רצויים. בריאנט לא עשה את זה בכלל. במהלך אחת העונות ניסיתי לפתוח בשיחה איתו, הוא הרי חבר שלי לקבוצה ואני רואה אותו בכל יום מחדש. ניסיתי לדבר איתו על פוטבול. הוא אמר שאני לא יכול לדבר איתו, שאני צריך שיהיו לי יותר תארים ברזומה לפני שאני ניגש אליו. הוא היה רציני לגמרי לגבי זה."
שולה המוקשים (משחק)

שוֹלה המוקשים הוא משחק מחשב פשוט, המוכר בעיקר בזכות המשחק המצורף לחלונות של מיקרוסופט מגרסה 3.1 ומעלה, אך משחקים עם עקרון דומה קיימים גם למערכות הפעלה שונות.

כללים

לוח המשחק הוא לוח מרובע, המחולק למשבצות. ממדיו של הלוח אינם קבועים ומשפיעים על מידת הקושי של המשחק.
בלוח מפוזרים "מוקשים" בלתי נראים במיקומים אקראיים עם הלחיצה הראשונה על הלוח. הלוח מתחלק ל-2 סוגי משבצות: משבצות עם מוקשים ומשבצות ללא מוקשים. משבצות ללא מוקשים מתחלקות גם הן ל-2 סוגים: משבצות עם מספר ובלי מספר. כל משבצת שבה אין מוקש תכיל מספר האומר כמה מוקשים יש סביבו. אם אין מספר, תיפתח קבוצה של משבצות - כל המשבצות הריקות עד לגבול שבו יש משבצת עם מספר, כולל המשבצות עם המספר. מטרת המשחק היא לחשוף את כל המשבצות נטולות המוקשים בפרק זמן קצר ככל האפשר תוך כדי שימוש בשיטת האלימינציה ובלוגיקה פשוטה, אם כי לעיתים אין דרך לגלות ללא ניחוש.
כאשר השחקן לוחץ על משבצת כלשהי, המשבצת נחשפת. אם יש במשבצת מוקש, המשחק נגמר.
אם השחקן יודע שבמשבצת כלשהי יש מוקש, באפשרותו לסמן אותו בעזרת לחיצה על כפתור העכבר הימני.
בגרסאות המשחק לחלונות, במשבצת הראשונה שנחשפת במשחק אף פעם אין מוקש.
אם חושפים משבצת שאין עליה מספר או מוקש, כל המשבצות הריקות בסביבתה נחשפות גם כן, עד שנוצר שטח של משבצות ריקות, המוקפות במשבצות ממוספרות.
קיימת אפשרות נוספת, מתוחכמת מעט: אם השחקן סימן את כל המוקשים מסביב למשבצת נושאת מספר, לחיצה על שני כפתורי העכבר בבת אחת תחשוף את כל המשבצות הלא-מסומנות שסביבה (כמובן, אם סימון המוקשים שגוי, המשחק יסתיים).
אפשרות שלישית, סימון משבצת בעזרת סימן שאלה, מאפשרת לסמן באילו משבצות יש ככל הנראה מוקשים, במטרה לסייע בניתוח מצב הלוח, אך ללא משמעות במשחק.
נאופיטי

הנאופיטי היו קבוצה של יהודים אנוסים וצאצאיהם שחיו בדרום איטליה. משמעות השם "נאופיטי" בלטינית הוא "מומר" או "חדש", הכוונה היא ל"נוצרים חדשים".

היסטוריה

הנאופיטי היו יהודים שהוכרחו להתנצר לנצרות קתולית בשנת 1493. הם המשיכו לקיים חלק ממצוות וממסורות היהדות בסתר, וכך גם רבים מצאצאיהם.
האינקוויזיציה הספרדית רדפה רבים מהם באכזריות, והתעללה ואף הוציאה להורג את הנתפסים, בעיקר בסיציליה.
כיום, חלק מצאצאי הנאופיטי בקלבריה ובפוליה עברו השבה ליהדות וחיים כיהודים לכל דבר ועניין (אחרי מאות שנים שקיימו את מנהגיהם בסתר), ומקיימים יחסים תקינים עם קהילות יהודיות אחרות ברחבי איטליה.
שתי עגלות וכדור פורח

שתי עגלות וכדור פורח – על יהדות ופוסטמודרניזם הוא ספר מאת הרב ד"ר מיכאל אברהם, יצא במהדורה ראשונה בהוצאת בית־אל, תשס"ב ובמהדורה שנייה בשנת תשס"ז, בהוצאת תם (של עמותת 'מידה טובה'), כפר חסידים. הספר הוא הראשון מבין קווארטט של ארבעה ספרים הבוחנים את הנושא מזוויות שונות.

מקור השם

מקור שם הספר, בשני סיפורים שונים. הראשון הוא על פגישתו של החזון איש עם דוד בן-גוריון. מסופר כי החזון איש שאל את בן-גוריון בצורה רטורית, בהתבסס על דיון תלמודי בנידון: עגלה מלאה ועגלה ריקה בדרך - מי תיתן למי לעבור? כשכוונתו לתורה שבעגלה החרדית מול הריקנות שבעגלה החילונית (משל העגלה המלאה והעגלה הריקה). הסיפור השני עוסק בהלצה על שני אנשים שאיבדו את דרכם בכדור פורח, ומששאלו אדם שעבד בשדה מתחתם היכן הם מצויים, ענה להם החקלאי: בכדור פורח. אחד מהם פנה לחברו ואמר לו: האדם שמתחתינו הוא ודאי מתמטיקאי. ומששאל השני מדוע, נענה: משתי סיבות: 1. מה שהוא אומר נכון בתכלית. 2. זה אינו עוזר לנו במאומה.
הטענה היא שיש קשר בין שני המאפיינים הללו: כל דבר מדויק בתכלית אינו עוזר לנו מאומה, משום שאין הוא מחדש לנו דבר מעבר למה שאנחנו יודעים כבר, וזו תמציתה של הריקנות בגישה האנליטית של הפילוסופיה שרק מנתחת את הקיים ולא סומכת על האינטואיציה לגלות דברים חדשים.

פרקי הספר


הספר מעמיד כמה מחלוקות יסודיות בעולמנו על פלטפורמה פילוסופית אחת: העימות האנליטי-סינתטי. אנליטיות היא עמדה שרואה רק דברים מוכחים כקבילים, בעוד שדברים שאין לנו עבורם הוכחה נתפסים על ידה כשרירותיים וסובייקטיביים לגמרי. הסינתטיות, לעומתה, רואה גם במתודות לא דדוקטיביות-אנליטיות, דרכים להגיע לאמיתות על העולם.
הספר מעמיד את המחלוקת הדתית-חילונית, ימין-שמאל, מודרניזם-פוסטמודרניזם, על הפלטפורמה הזו, דבר שמסייע להבין את הקורלציות שקיימות בין המחלוקות הללו (למה השמאל הוא יותר חילוני, ולמה הפוסטמודרניות נוטה דווקא לשמאל וכו').
הספר עוסק בנושא מכמה וכמה זוויות: מדעיות, לוגיות, פילוסופיות, היסטוריות, תלמודיות ועוד. הוא דן בפרדוקסים, בתלמוד תורה, במשפטי האי שלמות של גדל ועוד.

את אשר ישנו ואשר איננו

בשנת תשס"ה יצא הספר השני "את אשר ישנו ואשר איננו", בהוצאת תם (של עמותת 'מידה טובה'), כפר חסידים. הספר דן במחלוקת האנליטית-סינתטית ביחס לפילוסופיה של המדע והמיתוס.

אנוש כחציר

בשנת תשס"ח (2007) יצא לאור הספר השלישי בסדרה בשם "אנוש כחציר - על האדם: גוף ונפש, רגש, שכל ורצון". בספר אברהם ממשיך לנתח את ההשלכות העימות האנליטי-סינתטי, הפעם בהקשר הפסיכולוגי. הוא דן בבעיה הפסיכופיזית, בחירה חופשית ועוד. הספר הרביעי והאחרון, "רוח המשפט", עוסק באותו נושא אך בהקשר המשפט וההלכה.
Pretty. Odd.

רקע

לאחר סיבוב ההופעות של הלהקה לקידום אלבום הבכורה שלה, A Fever You Can't Sweat Out, לקחה הלהקה הפסקה והחלה לעבוד על אלבומה השני בחורף 2006. במרץ 2007 הלהקה החלה בכתיבת השירים לאלבום בבקתה בהרים הכפריים של הר צ'ארלסטון שבנבדה. עד אפריל סיימו חברי הלהקה ארבעה שירים, ותכננו לעבור ללוס אנג'לס להמשך עבודתם על האלבום. בלוס אנג'לס עבדו חברי הלהקה על שירים נוספים לאלבום וסיימו, לדברי גיטריסט הלהקה ריאן רוס, שני שלישים ממנו. מאוחר יותר חברי הלהקה איבדו עניין בשירים עליהם עבדו עד כה, והחליטו לגנוז את האלבום ולהתחיל את העבודה מחדש.
סלסה גרוב

היסטוריה

להקת סלסה גרוב הוקמה ב-1999 על ידי גל שריג (קלידים) ורונן ששון (טימבלס). במהלך השנים היו בהרכב זמרים סולנים שונים, הבולטים שבהם: פרלה מלקוס (מארגנטינה) ואלי צביק.
בשנת 2003 הוציאה הלהקה את דיסק הסלסה הישראלי הראשון של להקה ישראלית - "וחוץ מזה לא עושה כלום".
ההופעות הראשונות של סלסה גרוב היו על במת ה-"פורטו לוקו", המועדון הלטיני המיתולוגי בנמל ת״א (שמאז נסגר), בהופעות מאולתרות בהרכב מצומצם של זמר ו-2 נגנים. אולם מהר מאוד הצטרפו נגנים וזמרים נוספים, שהוסיפו להרכב עומק וגיוון מוזיקלי.
בשנת 2013, לאחר פגרה של מספר שנים, הלהקה נכנסה לחדר החזרות, עם כוחות מחודשים ורעננים, בנתה רפרטואר חדש, והחלה להופיע ולעבוד על חומרים חדשים. הלהקה מונה כיום 8 מוזיקאים.
ניבה אלקין-קורן

ניבה אלקין-קורן היא פרופסור מן המניין למשפטים, דיקנית לשעבר של הפקולטה למשפטים של אוניברסיטת חיפה ועומדת בראש המרכז למשפט וטכנולוגיה.

ביוגרפיה

אלקין-קורן היא בוגרת הפקולטה למשפטים של אוניברסיטת תל אביב (1989), בעלת תואר שני מאוניברסיטת הרווארד (1991) ותואר דוקטור מאוניברסיטת סטנפורד (1995).
מנהלת את המרכז למשפט וטכנולוגיה שבפקולטה למשפטים של אוניברסיטת חיפה, ומתמחה בזכויות יוצרים, cסחר אלקטרוני וcמסחור ידע. כמו כן היא המייסדת וראש התוכנית של בית הספר לפטנטים, שמעניקה תואר שני במשפטים עם התמחות בעריכת פטנטים לבוגרי מדעים והנדסה.
אלקין-קורן עוסקת בפעילות ציבורית בתחום הקניין הרוחני, ובין היתר היא חברה בוועדת הבקרה לרשות הפטנטים, המדגמים וסימני המסחר ובמועצת הקולנוע וכן עוסקת בייעוץ לגופים ציבוריים בנושא קניין רוחני ודיני מידע.
אלעזר אונגר

ביוגרפיה

נולד בשנת ה'תר"ן לרבי שלום דוד אונגר מדז'בנה ולבלומה חנה, בתו של רבי משה הורוביץ מרוזבודוב.  נישא בזיווג ראשון לבתו של רבי נפתלי רוקח מנאווריה (בן רבי יהושע מבעלזא) ובזיווג שני לבתו של רבי אהרן אלימלך שניאור זלמן טברסקי מקרוסנה (בן רבי מרדכי דב מהורניסטייפול). 
בצעירותו למד אצל רבי ישכר שלמה טייכטל (אם הבנים שמחה). בשנת ה'תרע"ט מונה לרב בדז'בנה. לאחר פטירת אביו בשנת ה'תרפ"ג נתמנה למלא את מקומו באדמו"רות בטרנוב. בשואה נשלח לעבוד בעבודות כפייה. עם החרפת המלחמה הציעו חסידיו להבריחו לבונקר בדז'בנה אך הוא סירב לעזוב את חסידיו בטרנוב. תחת שלטון המשטר הנאצי ניהל כמעט בכל ליל שבת טיש עם חסידיו עד לב' באלול ה'תש"ג אז נרצח על ידי חיילים נאצים עם ארבעת ילדיו.
ילדיו היו: רבי מרדכי דוד, דבורה לאה, מלכה, גיטל.
קיימן איירווייז

היסטוריה

החברה הוקמה ביולי 1968 כדי להחליף את קיימן בראק איירוויז, והולאמה בשנת 1977. החברה הפעילה טיסות אזוריות משדה התעופה הבינלאומי אואן רוברטס בג'ורג' טאון, גראנד קיימן לשדה התעופה הבינלאומי ג'ררד סמית' בקיימן בראק. החברה הפעילה בתחילה מטוסי DC-3. טיסות בינלאומיות החלו בשנות ה-70, עם מטוס DC-6 אחד מושכר למיאמי. החברה רכשה את מטוס הסילון הראשון שלה, BAC One-Eleven, ב-1976, והתחילה לטוס ליעדים שונים בארצות הברית. חברת התעופה שידרגה לבואינג 727 ב-1982, והגדילה עוד יותר את היכולות האזוריות והבינלאומיות. מטוסים אלה הוחלפו בסופו של דבר על ידי מטוסי בואינג 737-200. חברת התעופה נאבקה במהלך שנות ה-90 המוקדמות, אך למרות זאת סיוע כלכלי מהממשלה, ארגון מחדש, צי חדש ויעדים חדשים כמו בוסטון, שיקגו, פורט לודרדייל והוואנה עזרו לחברה להתמודד עם הקשיים הכלכליים.
ג'ינה דייוויס

ביוגרפיה

דייוויס נולדה בדרום מדינת מסצ'וסטס שבארצות הברית למשפחה נוצרית ממוצא בריטי. אביה במקצועו מהנדס אזרחי ואימה מורה. כבר בילדותה נתגלה בה כישרון יוצא דופן לאמנות. כילדה, בלט כשרונה המוזיקלי, כשלמדה לנגן על גיטרה, חליל ותופים ובנוסף ניגנה בעוגב במקהלת האוניברסיטה בה למדה. לבסוף היא קיבלה תואר בדרמה באוניברסיטת בוסטון ב-1979.

קריירה

לאחר לימודיה עבדה כדוגמנית עד שהבמאי סידני פולאק פגש אותה וליהק אותה לסרטו "טוטסי" (1982), כשחקנית באופרת סבון. לאחר מכן הופיעה בעיקר בטלוויזיה. 
הפריצה של דייוויס הגיעה בעקבות תפקידה בסרטו של דייוויד קרוננברג, "הזבוב" (1986) ולאחריו ב"ביטלג'וס" (1988). שנה אחר כך זכתה בפרס האוסקר לשחקנית המשנה הטובה ביותר על תפקידה ב"תייר מזדמן". ב-1991 הופיעה לצד סוזן סרנדון בסרט הקאלט של רידלי סקוט "תלמה ולואיז", בו היא גילמה את תלמה, עקרת בית הנשואה לבעל אלים, היוצאת עם חברתה לואיז למסע בלתי מתוכנן של פשע. על תפקידה זה קיבלה מועמדות לפרס האוסקר, כשחקנית ראשית. בהמשך היא כיכבה בכמה סרטים מצליחים כמו "גיבור מזדמן" ו"ליגה משלהן", אולם הקריירה שלה התרסקה ב-1995 כשכיכבה בסרט ההרפתקאות "אי הפיראטים", אותו ביים בעלה דאז, רני הרלין, שהיה לאחד הכשלונות הגדולים של הקולנוע האמריקני אי-פעם, כשהוא מרוויח בקופות תשיעית מתקציבו. שנה אחר כך כיכבה ב"נשיקה ארוכה ללילה", שוב בבימויו של הרלין, שגם הוא נחל כישלון קופתי. מאז שלוש שנים לא קיבלה שום תפקיד בקולנוע, עד שהגיע הסרט "סטיוארט ליטל" (1999), בו שיחקה תפקיד כמעט ראשי, והיה לשובר קופות. 
מראשית שנות האלפיים עברה לטלוויזיה, פרט לשני סרטי ההמשך של "סטיוארט ליטל" בהם השתתפה (אם כי בסרט השלישי, שהיה סרט אנימציה, היא השתתפה רק בקולה). היא כיכבה בקומדיית מצבים בשם "המופע של ג'ינה דייוויס" שהפיקה רשת ABC, ששרדה רק עונה אחת (אוקטובר 2000 - יולי 2001). אחר כך התארחה בפרק בסדרה "ויל וגרייס". היא זכתה לעדנה כשהופיעה בסדרה המצליחה והמוערכת "גבירתי הנשיא" (2005), בה גילמה את נשיאת ארצות הברית. דייוויס זכתה בפרס גלובוס הזהב וקיבלה מועמדות לפרס אמי על תפקידה בסדרה זו. בשנת 2013 שיחקה בקומדיה "בעולם שבו..." בבימויה של לייק בל.  בשנת 2015 שיחקה דייוויס בסדרה "האנטומיה של גריי" לכמה פרקים בתפקיד ד"ר ניקול הרמן, מנתחת כירורגית לעוברים.

חיים אישיים

דייוויס הייתה נשואה ארבע פעמים. שניים מבעליה היו מתחום הקולנוע: בעלה השני, בין השנים 1987–1990, היה השחקן ג'ף גולדבלום, איתו כיכבה בסרט "הזבוב"; אחריו התחתנה עם הבמאי הפיני-אמריקני רני הרלין, בין השנים 1993–1998. נישואיה לבעלה הרביעי, רופא איראני-אמריקני בשם רזה ג'אריי, נמשכים מאז 2001 עד היום. לזוג ילדה וכן זוג תאומים, אותם ילדה בניתוח קיסרי במאי 2004, כשהיא בת 48.
ב-1997 החלה לעסוק בקשתות, וב-1999 ניסתה להעפיל לאולימפיאדת סידני (2000) אך לא הצליחה.
חבשה קמיס

חבשה קמיס (ሐበሻ חבשה, ቀሚስ קמיס, "שמלה חבשית") היא שמלה מסורתית הנלבשת על ידי נשים חבשיות.

השמלה מגיעה עד הקרסול ועשויה בד שיפון, בדרך כלל בגוונים של לבן, אפור ובז'. נשים אתיופיות ואריתריאיות בדרך כלל לובשות את השמלה באירועים רשמיים, ורבות מהן מתעטפות גם בצעיף שנקרא נטלה מעל השמלה הרשמית. באמריקה הצפונית ובאירופה השמלה נמכרת בתור "שמלת קפה אתיופית", על שם טקס הקפה המסורתי.
תל איילון

תל איילון הוא תל ארכאולוגי בגובה של 280 מטרים מעל פני הים, השוכן במזרחו של פארק קנדה, כ-1,200 מטרים דרומית-מערבית למבוא חורון. התל מזוהה עם העיר הקדומה איילון אשר העניקה את שמה לעמק איילון ולנחל איילון.

איילון במקרא

איילון נזכרת במקרא במספר הזדמנויות. בספר יהושע היא נזכרה כאחת מהערים שניתנו לשבט דן:
"לְמַטֵּה בְנֵי-דָן, לְמִשְׁפְּחֹתָם, יָצָא, הַגּוֹרָל הַשְּׁבִיעִי; וַיְהִי, גְּבוּל נַחֲלָתָם--צָרְעָה וְאֶשְׁתָּאוֹל, וְעִיר שָׁמֶשׁ. וְשַׁעֲלַבִּין וְאַיָּלוֹן, וְיִתְלָה." (יהושע י"ט 40-42)
אך בספר שופטים היא מוזכרת כאחת הערים אשר שבט דן לא הצליח לרשת:
"וַיִּלְחֲצוּ הָאֱמֹרִי אֶת-בְּנֵי-דָן, הָהָרָה: כִּי-לֹא נְתָנוֹ, לָרֶדֶת לָעֵמֶק; וַיּוֹאֶל הָאֱמֹרִי לָשֶׁבֶת בְּהַר-חֶרֶס, בְּאַיָּלוֹן וּבְשַׁעַלְבִים; וַתִּכְבַּד יַד בֵּית-יוֹסֵף, וַיִּהְיוּ לָמַס." (שופטים א' ל"ד-ל"ה)
עוד היא נזכרת כאחת מהערים שנתנו ללווים:
"וַיִּגְּשׁוּ, רָאשֵׁי אֲבוֹת הַלְוִיִּם, אֶל-אֶלְעָזָר הַכֹּהֵן, וְאֶל-יְהוֹשֻׁעַ בִּן-נוּן; וְאֶל-רָאשֵׁי אֲבוֹת הַמַּטּוֹת, לִבְנֵי יִשְׂרָאֵל. וַיְדַבְּרוּ אֲלֵיהֶם בְּשִׁלֹה, בְּאֶרֶץ כְּנַעַן לֵאמֹר, ה' צִוָּה בְיַד-מֹשֶׁה, לָתֶת-לָנוּ עָרִים לָשָׁבֶת; וּמִגְרְשֵׁיהֶן, לִבְהֶמְתֵּנוּ. וַיִּתְּנוּ בְנֵי-יִשְׂרָאֵל לַלְוִיִּם מִנַּחֲלָתָם, אֶל-פִּי ה', אֶת-הֶעָרִים הָאֵלֶּה, וְאֶת-מִגְרְשֵׁיהֶן
...
וּמִמַּטֵּה-דָן--אֶת-אֶלְתְּקֵא, וְאֶת-מִגְרָשֶׁהָ; אֶת-גִּבְּתוֹן, וְאֶת-מִגְרָשֶׁהָ. אֶת-אַיָּלוֹן, וְאֶת-מִגְרָשֶׁהָ, אֶת-גַּת-רִמּוֹן, וְאֶת-מִגְרָשֶׁהָ: עָרִים, אַרְבַּע." (יהושע כ"א, א'-ג' כ"ג-כ"ד)
נזכרת גם ברשימת הערים הבצורות של רחבעם:
וַיֵּשֶׁב רְחַבְעָם, בִּירוּשָׁלִָם; וַיִּבֶן עָרִים לְמָצוֹר, בִּיהוּדָה.  ו וַיִּבֶן אֶת-בֵּית-לֶחֶם וְאֶת-עֵיטָם, וְאֶת-תְּקוֹעַ.  ז וְאֶת-בֵּית-צוּר וְאֶת-שׂוֹכוֹ, וְאֶת-עֲדֻלָּם.  ח וְאֶת-גַּת וְאֶת-מָרֵשָׁה, וְאֶת-זִיף.  ט וְאֶת-אֲדוֹרַיִם וְאֶת-לָכִישׁ, וְאֶת-עֲזֵקָה.  י וְאֶת-צָרְעָה, וְאֶת-אַיָּלוֹן, וְאֶת-חֶבְרוֹן, אֲשֶׁר בִּיהוּדָה וּבְבִנְיָמִן:  עָרֵי, מְצֻרוֹת. (דברי הימים ב יא, ה-י).

היסטוריה

מממצאים שנמצאו בסקר שנערך בתל ב-1968 עלה כי היה נושב בתקופת הברונזה, וייתכן שזוהי "ילונ" הנזכרת במכתבי אל-עמארנה במאה ה-14 לפנה"ס. איילון נזכרה ברשימת הערים שהחריב שישק הראשון במסעו לארץ ישראל בשנת 925 לפנה"ס לערך. העיר בוצרה על ידי רחבעם מלך יהודה, אך ההתיישבות בה לא הייתה רציפה, והיא חודשה בימי שיבת ציון. בתקופה הרומית והביזנטית כונה היישוב במקום בשם "אלוס" או "יאלו". 
בשנת 1133 הקים פולק מאנז'ו את מבצר "קסטלום ארנולדי" (Castellum Arnoldi) בראש התל, וזה חלש על הדרך העולה לירושלים דרך בית חורון. המבצר חרב בשנת 1187 בידי צלאח א-דין. שרידי החומה הצלבנית המערבית וחלק מהחומה הדרומית עדיין עומדים על תילם בראשו של התל. סמוך לתל קם הכפר הערבי יאלו, והוא שכן במקום עד שחרב ב-1967 ותושביו גורשו. סביב התל פזורים שרידיו של הכפר.
יחסי אנטיגואה וברבודה–קנדה

היסטוריה

אנטיגואה וברבודה וקנדה נהנות ממערכת יחסים קרובה, היחסים הדיפלומטיים הרשמיים שבין שתי המדינות כוננו ב-1967, בעוד שאנטיגואה וברבודה הייתה מדינת חסות בריטית. היחסים הטובים של קנדה עם מדינות האיים הקריביים, בהן אנטיגואה וברבודה, נובעים בין השאר מהעובדה שקיים ריכוז גדול של מהגרים מהקריביים בקנדה (דיאספורה). מעל 10,000 קנדים מבקרים באנטיגואה וברבודה למטרות תיירות על בסיס שנתי.
בין שתי המדינות מתקיים סחר בקנה מידה גדול בהתחשב בגודלה הקטן של אנטיגואה וברבודה. הסחר הכולל בין שתי המדינות עמד ב-2017 על שווי של 9.9 מיליון דולר אמריקאי. הייצוא הקנדי לאנטיגואה וברבודה הוערך בשווי 9.6 מיליון דולר אמריקאי וכלל דגים, בשר, מכונות ומוצרי מזון אחרים. לעומת זאת, הייבוא הקנדי מאנטיגואה וברבודה עמד על 282,000 דולר אמריקאי וכלל מוצרי מזון בעיקר.
מאז עצמאות אנטיגואה וברבודה והקמת צבאה, מתאמנים הכוחות המזוינים של אנטיגואה וברבודה יחד עם הכוחות המזוינים של קנדה.
ג'ו היל

ביוגרפיה

נולד ביבלה, שוודיה בשם ג'ואל עמנואל הגלונד (Joel Emmanuel Hägglund). היל, ששפת אמו הייתה שוודית, לימד עצמו אנגלית בתחילת המאה ה-20 בזמן שעבד בעבודות מזדמנות ברחבי ארצות הברית, מניו יורק ועד לסן פרנסיסקו. בזמן נדודיו כעובד זמני, עסק היל בכתיבת שירים וציור קריקטורות עבור ארגון IWW, אשר זכו לפופולריות רבה בארגון ומחוצה לו. מבין שיריו המפורסמים ניתן למנות את "There Is Power in a Union", "The Rebel Girl", "Casey Jones—the Union Scab" ו-"The Preacher and the Slave". שיריו עוסקים בעיקר במצב הקיומי הקשה של הפועלים, ומדגישים את הצורך בהתאגדות כדי לשפר את תנאי העבודה שלהם.
ב-1914, ג'ון ג'י. מוריסון, בעל מכולת ושוטר לשעבר בסולט לייק סיטי, ובנו נרצחו על ידי שני אנשים בעודם הולכים ברחובות העיר. באותו הערב בו נרצחו השניים, הגיע היל למרפאה מקומית עם פציעת אקדח בידו. כשנשאל למקור הפציעה, טען היל שהפציעה ארעה במהלך ויכוח עם גבר אחר על אישה אותה שניהם רצו. בשל סמיכות האירועים, ובעיקר עקב העובדה שהיל לא היה מוכן לחשוף פרטים נוספים על המקרה בו היה מעורב, הואשם היל ברצח בעל המכולת ובנו בהתבסס על הפציעה שהייתה לו. למרות שהראיות היו נסיבתיות בלבד, היל נמצא אשם והורשע בבית המשפט. לאחר ערעור לא מוצלח, ויכוחים פוליטיים עקרים וקריאות בינלאומיות לזיכויו מפוליטיקאים ואנשי איגודים שלא צלחו, הוצא היל להורג בנובמבר 1915. גופתו נשרפה לפי בקשתו, ואפרו נשלח לחברי IWW בארצות הברית, קנדה, שוודיה, אוסטרליה וניקרגואה, ופוזר על-ידם.
לאחר מותו, חייו הונצחו בכמה שירי עם, וחייו ומותו נתנו השראה לספרים ושירים בזמנים שונים.
פסטיבל המנגו הבינלאומי

פסטיבל המנגו הבינלאומי הוא פסטיבל בנושא פרי המנגו, הנערך מאז שנת 1987 מדי שנה בתחילת חודש מרץ, בדלהי אשר בהודו.
הפסטיבל מאורגן על ידי החברה לפיתוח התחבורה והתיירות בדלהי, בשיתוף פעולה עם הרשות לייצוא מזון מעובד וחקלאות, מועצת העיר ניו דלהי והמועצה הארצית לגננות בהודו.
המבקרים בפסטיבל, הנערך באצטדיון טאלקאטורה (Talkatora Stadium), יכולים לטעום ולהתרשם מיותר מ-550 זנים שונים של מנגו. בנוסף, שפים מפורסמים וידועים מכל רחבי הודו מציגים בפסטיבל מתכונים ומאכלים המבוססים על פרי המנגו.
בפסטיבל נערכות פעילויות שונות כגון: תחרות אכילת מנגואים, תחרות כתיבת סיסמאות לפרי המנגו, הדרכות והסברים על קילוף נכון של מנגו, חידונים ועוד. מנגואים ממינים ומגדלים שונים מחולקים לקטגוריות מגוונות ומדורגים על ידי צוות שופטים. תחרות נוספת נערכת למציאת פרי המנגו הגדול ביותר.
כמו כן, מוצגים בפסטיבל מוצרי מזון מבוססי מנגו כמו ריבות, מנגואים מוחמצים (מאכל פופולרי בהודו), מיצי מנגו, מנגואים מיובשים ומנגואים משומרים.
פסטיבלי מנגו נערכים במקומות נוספים בעולם: במיאמי שבארצות הברית, בסבו בפיליפינים ובנגריל שבג'מייקה.
תקשורת טורית א-סינכרונית

תקשורת טורית אסינכרונית היא צורה של תקשורת טורית שבה מתקשרות נקודות קצה, היחידות המקושרות אינן מחוברות בקו עם אות שעון משותף, לכל אחת מהן שעון משלה. במקום זה כל מקטע נתונים מכיל מידע סינכרון בתחילתו ובסופו, אות הפתיחה שבראשית המקטע מכין את המקלט להגעה של הנתונים ואות ואות הסיום מאפס את מצב המקלט כדי לאפשר הפעלה של רצף חדש.
הדוגמה הקלאסית לסוג של תקשורת מסוג זה היא העברת קוד ASCII על גבי RS-232.
תינוקות בצמרת

עלילה

הסדרה תינוקות בצמרת מספרת על ענן שעליו בנויה עיר שבה מאוכלסים רק תינוקות אשר שולטים בכל תחומי החיים :בעירייה, בחנויות, במשטרה ועוד. התינוקות צריכים להתמודד עם בעיות של "מבוגרים" כמו בחירת ראש עיר, מניעת השלטות של אנשים רעים על מקומות ועוד. אף אחד מבין התינוקות איננו לובש מכנסיים.
שולמית אליאש

ביוגרפיה

נולדה בישראל, בתם של רחל והרב שלמה טנא. בוגרת המחלקה להיסטוריה באוניברסיטת בר-אילן. נישאה לעו"ד אמוץ אליאש, לשעבר סגן ראש עיריית רמת גן.
פרסמה מחקרים רבים בנושא ארץ ישראל בימי המנדט הבריטי ובסוגיית הרבנות הראשית בארץ ישראל ובמדינת ישראל. ספרה "גולי אצ"ל ולח"י" זכה בפרס ז'בוטינסקי לספרות ולמחקר לשנת תשנ"ז. פרסומיה מופיעים בכתבי עת שונים, בהם קתדרה וסיני.
הייתה שותפה בצוות החוקרים והכותבים של לקסיקון האישים של ארץ-ישראל: 1799-1948. מעורכי ספר הזיכרון "משואה ליצחק" שיצא לאור בשנת 2008, במלאת 50 שנה לפטירת הרב יצחק אייזיק הרצוג.
חברת מכון ז'בוטינסקי וייצגה את המכון כחברה במועצה הציבורית להנצחת זאב ז'בוטינסקי שהוקמה בשנת 2005. כמו כן נמנית עם צוות המכון לחקר הציונות הדתית על-שם ד"ר זרח ורהפטיג.
בית ספר לאמנויות לחימה

עלילה

ג'ק וחבריו צריכים לשפר את התדמית הגרועה של אקדמיית אמנויות הלחימה בובי וואסבי.
חצי אי

חצי אי הוא זרוע יבשה החודרת לתוך הים. זרוע זו מכונה חצי אי מכיוון שהיא מוקפת כמעט מכל עבריה בים, מלבד במקום התחברותה אל עיקר היבשת. זרוע יבשה קטנה יחסית קרויה לשון יבשה או כֵּף.

חצאי איים בולטים

להלן רשימה של חצאי איים בולטים בעולם והמדינות אליהם הם משתייכים:
אדמונד מאיירס

פעילותו ביוון

הבריגדיר מאיירס יצר בתחילה קשר עם ELAS, וביקש עזרתם להרוס את מטרתו שהיא גשר רכבת על נהר גורגופוטמוס (Γοργοπόταμος) שבמרכז יוון.ה-ELAS לא שיתפו פעולה או שלא הצליח להשיגם. לכן הוא פנה ל-EDES ואלו הסכימו, כששמעו זאת ה-ELAS הם החליטו לא לאפשר ל-EDES להיות היחידים העוזרים לבריטים וכך, ב -25 בנובמבר 1942, שיתפו הבריטים, ה-ELAS וה-EDES פעולה במבצע הרלינג , פוצצו את הגשר, והצליחו לשבש את תנועת הרכבות למשך שישה שבועות. 
ב-21 ביוני 1943 היה מאיירס המתאם של פעולת השמדת גשר מסילת הרכבת באסופוס .
באוגוסט 1943, טס מאיירס יחד עם 6 ממנהיגי כוחות ההתנגדות היוונים לקהיר, שם נערך מפגש עם נציגי הממשלה היוונית הגולה. במהלך המפגש מאיירס הואשם על ידי משרד החוץ הבריטי בכך שלא הצליח להישאר נייטרלי במאבק בין הימין והשמאל ביוון כמו גם בשאלת מעמדה של המלוכה אחרי המלחמה ולפי הטענות הוא נטה לכיוון השמאל, לכן הדיח משרד החוץ את מאיירס מתפקידו ומינה את סגנו לתפקיד.
מאיירס שהיה בעל הסמכה כצנחן, הוצב כמפקד בשירות המהנדסים המלכותי של הדיוויזיה המוטסת הראשונה הבריטית ומטעמה נלחם בקרב על ארנהם. במהלך הקרבות נשלח מאיירס אל כקצין הנדסה אל הבריגדה הפולנית העצמאית הראשונה, וארגן את צליחת הבריגדה את נהר הריין ואת פינוי הדיוויזיה המוטסת הראשונה מארנהם. במהלך הקרבות הוא נפגע מרסס.

משפחתו

בן דודו היה בריגדיר (אחר כך גנרל) ברנרד פרייברג מניו זילנד שהיה מפקד קרב הגבורה של הכוחות בכרתים ואחר כך המושל הכללי של ניו זילנד.
A Trick of the Tail (שיר)

וידאו קליפ

אפקטים נוספו לקליפ אשר הראו את המתופף והסולן פיל קולינס, רוקד על פסנתרו של בנקס והגיטרה של סטיב האקט. ב-1994, בראיון ל-vh1, קולינס אמר שזהו אחד הדברים המביכים ביותר שעשה בקריירה שלו.

מידע

השיר יצא לאור כבי-סייד לסינגל, Entangled שגם נכלל באלבום. השיר נכשל כשיצא ולא הגיע לשום מצעד. קצב השיר לדברי בנקס, הושפעו כבדות משירם של הביטלס, Getting Better.
המילים לשיר הושפעו מספרו של ויליאם גולדינג, "היורשים" (שמו של השיר והאלבום הם בעצם שמו של הפרק האחרון בספר). כמו רבים מהשירים של A Trick of the Tail, המילים של השיר התמקדו בדמות מסוימת: ה"חיה" שעוזב את הממלכה שלו ונכנס לעולם של בני אדם. לאחר מכן, הוא נתפס והוצג לראווה במופע של פריקים אחרי שובו מסרבים להאמין בממלכתו. החיה מקוננת על החלטתו לעזוב את ביתו, תארה אותו כגן עדן המכוסה בזהב. שובו ושחרורו בתמורה להובלתו לעולמו. עם זאת, בדיוק כפי שהם רואים את מה שנראה "כיפת הזהב", הם מוצאים שהחיה נעלמה, למרות שהם שומעים את קולו.